Naď, Jaroslav, minister obrany SR (2020-09-17):
Ďakujem veľmi pekne, pán predsedajúci. Vážené dámy poslankyne, vážení páni poslanci, dovoľujem si predložiť vám návrh na vyslovenie súhlasu s prítomnosťou príslušníkov ozbrojených síl Spojených štátov amerických na území Slovenskej republiky za účelom zabezpečenia výcviku a poradenstva ozbrojených síl Slovenskej republiky. Spolupráca medzi ozbrojenými silami Slovenskej republiky a USA sa dlhodobo realizuje naozaj na vysokej úrovni. Jednou z tých oblastí, kde spolupráca je naozaj veľmi efektívna a kvalitná, je rozvíjanie spôsobilosti pre civilnú vojenskú spoluprácu a pre psychologické operácie. V rámci bilaterálnej spolupráce bola Slovenskej republike zo strany USA ponúknutá možnosť pôsobenia príslušníkov ozbrojených síl USA na území Slovenskej republiky s cieľom zvýšenia vzájomnej interoperability, ako aj rozvoja uvedenej spôsobilosti. Áno, ozbrojené sily Slovenskej republiky potrebujú spôsobilosť na CIMIC alebo civilno-vojenskú spoluprácu, rovnako ako spôsobilosť na psychologické operácie a to sa prejavilo naozaj napríklad aj v súvislosti s prvou vlnou COVID-u, keď prišlo k uzatváraniu komunít marginalizovaných, a práve tieto spôsobilosti CIMIC, to znamená civilno-vojenská spolupráca ozbrojených síl Slovenskej republiky, zabezpečovali, aby tie vzťahy medzi ľuďmi, ktorí boli mimo uzavretej komunity, a ľuďmi, ktorí boli karantenizovaní, boli, boli bezproblémové. Rovnako ako pôsobenie rôznych zložiek domáceho krízového manažmentu vrátane polície, záchranárov, lekárov a tak ďalej a tak ďalej. Navyše ako, ako CIMIC, tak psychologické operácie sú dve spôsobilosti, kde máme jasné záväzky a ich plnenia, v zmysle plnenia nášho záväzku prispieť do síl okamžitej reakcie NATO, to znamená, aj z hľadiska systémovej prípravy príslušníkov ozbrojených síl Slovenskej republiky je to dôležitá oblasť. Navyše príslušníci ozbrojených síl USA už pôsobili na území Slovenskej republiky na základe uznesenia Národnej rady Slovenskej republiky z 19. júna 2018, to znamená, v minulom volebnom období tu už pôsobili tí istí, teda rovnaký počet, štyria príslušníci ozbrojených síl USA, myslím, že po dobu dvoch rokov. My teraz prichádzame v podstate s identickým návrhom mandátu na to, aby príslušníci, tí štyria bez zbraní a bez techniky, tu mohli pôsobiť na výcvikovej základni Martin, kde ako inštruktori alebo, ak chcete, učitelia budú učiť ako príslušníkov ozbrojených síl, tak pravdepodobne aj Policajného zboru, lebo aj táto diskusia v súčasnosti prebieha. Navyše pôsobenie tých štyroch príslušníkov ozbrojených síl USA na území Slovenskej republiky nás nebude stáť ani jeden cent, pretože všetky náklady na ich pôsobenie si platí americká strana v plnom rozsahu. Čiže ešte raz. Predmetným návrhom materiálu sa vyslovuje, sa navrhuje vysloviť súhlas s pôsobením štyroch amerických inštruktorov, učiteľov bez zbrane a techniky na území Slovenskej republiky po dobu maximálne 36 mesiacov, čo je vlastne pokračovanie projektu, ktorý sa začal ešte za predchádzajúcej vlády. Ani za predchádzajúcej vlády, ani za tejto vlády sem neprídu pluky Američanov obsadiť územie Slovenskej republiky, tak ako sa snaží podobným smerom komunikovať či už strana Ľudová strana Naše Slovensko, alebo pán Blaha na sociálnych sieťach a na podobných a podobnou cestou. Jednoducho klamú a zavádzajú. Štyria vojaci bez techniky, bez zbraní, ktorí tu už, mimochodom, dva roky boli. Uvedený materiál bol prerokovaný a schválený v zahraničnom výbore aj vo výbore pre obranu a bezpečnosť. Týmto si vás dovoľujem požiadať o vyslovenie súhlasu s uvedeným materiálom. Ďakujem veľmi pekne.